Nõukogu otsus,

25. veebruar 1991,

millega asutatakse majandus- ja sotsiaalvaldkonna statistilise teabe Euroopa nõuandekomitee

(91/116/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse komisjoni esitatud otsuse eelnõu, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust, [3]

ning arvestades, et:

ühenduse poliitika rakendamine, seire ja hindamine sõltub olulisel määral usaldusväärsete statistiliste andmete kättesaadavusest majandus- ja sotsiaalvaldkonnas;

1989. aasta aprillis esitas komisjon nõukogule teatise ühenduse statistikapoliitika vastuvõtmise kohta;

nõukogu võttis 19. juunil 1989. aastal käesoleva teatise ja komisjoni ettepaneku põhjal pärast Euroopa Parlamendi arvamuse saamist vastu resolutsiooni esmatähtsate meetmete kava rakendamise kohta statistilise teabe valdkonnas ajavahemikul 1989—1992 [4];

nõukogu asutas oma otsusega 89/382/EMÜ, Euratom [5] statistikaprogrammi komitee, kuhu kuuluvad liikmesriikide statistikaasutuste esindajad ja eesistujana komisjoni esindaja (Euroopa Ühenduste Statistikaameti peadirektor); nimetatud komitee vastutab ühenduse ja siseriiklike statistikaprogrammidega seotud tööde, vahendite, ajakavade ja meetodite kooskõlastamise eest;

Euroopa ühendustele määratud eesmärkide saavutamiseks ja eelkõige ühtses Euroopa aktis sätestatud ühtse turu loomiseks tuleb korrapäraselt konsulteerida teaduse, majandus- ja sotsiaalvaldkonna juhtivate esindajatega, et määrata kindlaks eesmärgid, tähtsusjärjekord ja ühenduse poliitika toetamiseks vajaliku teabe laad;

peaaegu kõikides liikmesriikides on statistilise teabe kasutajate ja tootjate nõuandeorganid, kes tegelevad peamiselt kõnealuste riikide probleemidega;

seepärast on vaja luua majandus- ja sotsiaalvaldkonna statistilise teabe Euroopa nõuandekomitee, mis koosneb sellise teabe tootjate ja kasutajate esindajatest, kelle ülesandeks on abistada nõukogu ja komisjoni ühenduse statistilise teabe poliitika eesmärkide kooskõlastamisel,

ON VASTU VÕTNUD JÄRGMISE OTSUSE:

Artikkel 1

Asutatakse majandus- ja sotsiaalvaldkonna statistilise teabe Euroopa nõuandekomitee, edaspidi "komitee". Komitee ülesandeks on abistada nõukogu ja komisjoni ühenduse statistilise teabe poliitika eesmärkide kooskõlastamisel, võttes arvesse teabekasutajate nõudmisi ja selle tootjate poolt kantavaid kulusid.

Artikkel 2

Komitee käsitleb rakendatavaid projekte ja vahendeid, mis on vajalikud ühenduse statistilise teabe poliitika eesmärkide saavutamiseks, ning teeb nende kohta ettepanekuid.

Komitee esitab ühenduse statistikaprogrammi ning selle kavandamise ja seire kohta oma arvamuse. Eelkõige avaldab ta arvamust järgmise kohta:

- statistikaprogrammide asjakohasus Euroopa integratsiooni nõuete seisukohalt, pidades silmas ühenduse institutsioone, siseriiklikke ja piirkondlikke asutusi ning eri majandus- ja sotsiaalvaldkondi ja teadusringkondi,

- organisatsiooniline ja planeerimisalane koostöö erinevate organite vahel, mis tervikuna moodustavad ühenduse statistilise infrastruktuuri,

- valdkondade statistikaprogrammide kulud, sealhulgas nii ühenduse, siseriiklike ja piirkondlike asutuste poolt otseselt kantavad kulud kui ka põhiteabe esitajate kulud,

- valdkondade statistikaprogrammide rakendamiseks vajalikud vahendid ja nende vastavus eesmärkidele.

Artikkel 3

Nõukogu ja komisjon võivad konsulteerida komiteega kõikides statistilise teabe poliitika küsimustes. Komitee esitab arvamusi või aruandeid Euroopa Parlamendile, nõukogule ja komisjonile, kui ta peab seda oma ülesannete täitmise seisukohalt vajalikuks. Komitee teeb tihedat koostööd statistikaprogrammi komiteega ja otsusega 91/115/EMÜ [6] loodud rahandus-, finantseerimis- ja maksebilansistatistika komiteega, kellele ta saadab informatiivsel eesmärgil oma arvamused ja aruanded eelkõige siis, kui taotlused on seotud uute statistikatöödega.

Komitee koostab aastaaruande Euroopa majandus- ja sotsiaalvaldkonna statistilise teabe kohta, mis saadetakse Euroopa Parlamendile, nõukogule, komisjonile ning majandus- ja sotsiaalkomiteele.

Artikkel 4

Komiteesse kuuluvad:

- neli komisjoni esindavat liiget, kellest üks vastutab statistilise teabe poliitika eest,

- rahandus-, finantseerimis- ja maksebilansistatistika komitee eesistuja,

- kaksteist liikmesriikide siseriiklike statistikaasutuste juhatajat või peadirektorit,

- kakskümmend neli liiget (kaks igast liikmesriigist), kelle nõukogu määrab pärast komisjoniga konsulteerimist eri majandus- ja sotsiaalvaldkondade ning teadusringkondade juhtivate esindajate hulgast. Nende liikmete määramiseks peab iga liikmesriik esitama nõukogule neljast kandidaadist koosneva nimekirja. Nõukogu võtab arvesse, et erinevad majandus-, sotsiaal- ja teadusvaldkonnad peavad olema asjakohaselt esindatud.

Artikkel 5

Nõukogu määratud liikmete ametiaeg on neli aastat ja neid saab ametisse tagasi nimetada. Nende ametisolek on isiklik ja seda ei tasustata. Liikmete nimekiri avaldatakse Euroopa Ühenduste Teataja C-seerias.

Artikkel 6

Komitee esimeheks on komisjoni liige, kes vastutab statistilise teabe poliitika eest.

Komitee valib oma liikmete hulgast kaheks aastaks aseesimehe, kelle võib üks kord ametisse tagasi valida.

Euroopa Ühenduste Statistikaamet tagab komiteele sekretariaaditeenused.

Artikkel 7

Esimees kutsub komitee kokku vajaduse korral ja vähemalt kord aastas kas omal algatusel või vähemalt ühe kolmandiku liikmete taotlusel.

Artikkel 8

Esimees võib kutsuda istungitel vaatlejatena osalema kõnealuste teemadega seotud komisjoni peadirektoreid või teisi isikuid, kes võivad aruteludel osaleda.

Artikkel 9

Komitee on otsustusvõimeline, kui vähemalt pool liikmetest on kohal. Komitee liige võib delegeerida oma hääle teisele liikmele ja ta ise võib esindada kuni kahte liiget.

Artikkel 10

Komitee koostab ise oma töökorra.

Brüssel, 25. veebruar 1991

Nõukogu nimel

eesistuja

J.-C. Juncker

[1] EÜT C 208, 21.8.1990, lk 9.

[2] EÜT C 19, 28.1.1991.

[3] EÜT C 31, 6.2.1991, lk 25.

[4] EÜT C 161, 28.6.1989, lk 1.

[5] EÜT L 181, 28.6.1989, lk 47.

[6] EÜT L 59, 6.3.1991, lk 19.

--------------------------------------------------